સ્ટિફન વિલિયમ હોકિંગનો જન્મ ઑક્સફર્ડ, ઇંગ્લેન્ડમાં ૮ જાન્યુઆરી, ૧૯૪૨ના દિવસે થયો હતો. ચાર ભાંડુઓમાં સ્ટિફન શાળામાં ભણવામાં સાવ સામાન્ય હતા. ઑક્સફર્ડમાં તેમણે ગણિત અને ભૌતિકશાસ્ત્રનો અભ્યાસ કર્યો. કૉલેજમાં હોકિંગ આ બંને વિષયો ભણવામાં એટલા તો હોશિયાર હતા કે તેમને ભાગ્ય જ પુસ્તકો ખોળવા પડતાં કે નોંધ જોવી પડતી. આમાંય તેમનો એકમાત્ર ગમતો વિષય હતો કોસ્મોલોજી(બ્રહ્માંડ વિજ્ઞાન). કેમ કે તેમાં મોટા પ્રશ્ન ‘વિશ્વનું સર્જન કેવી રીતે થયું?’નો જવાબ મળે તેમ હતું. સ્નાતક થયા પછી તેમણે કેમ્બ્રિજમાં પ્રવેશ મેળવ્યો. ત્યાં હોકિંગ સંશોધન ચાલુ કરે તે પહેલાં જ તેમના ૨૧મા જન્મદિવસની ઉજવણી પૂરી થઈ ત્યાં જ ચેતાતંત્રને લગતી ભયાનક બીમારી એમિઓટ્રોફિક લેટરલ સ્ક્લેરોસિસનો ભોગ બન્યા. ત્રણ વર્ષમાં બીમારીએ આખા શરીર ઉપર કબજો લઈ લીધો. હોકિંગ આંગળીઓ પણ માંડ હલાવી શકતા, પરંતુ તેમની માનસિક ક્ષમતાને કોઈ અસર ન થઈ.